80 ವರ್ಷದ ಬಾಬುಲಾಲ್ ಮೀಟರ್ ಬಡ್ಡಿ ದಂಧೆಯ ಮಾಸ್ಟರ್ ಮೈಂಡ್

– ಕೊರೊನಾ ನಡುವೆಯೂ ಮೀಟರ್ ಬಡ್ಡಿಯಿಂದ ಬಡವರ ಜೀವ ಹಿಂಡ್ತಿದ್ದ

ಬೆಂಗಳೂರು: ಕೊರೊನಾ ಜನರನ್ನು ಹಿಂಡಿ ಹಿಪ್ಪೆ ಮಾಡುತ್ತಿದ್ದು, ಇಷ್ಟಾದರೂ ಮೀಟರ್ ಬಡ್ಡಿ ದಂಧೆ ಮಾತ್ರ ಯಗ್ಗಿಲ್ಲದೆ ನಡೆಯುತ್ತಿದೆ. ದಂಧೆ ನಡೆಸುತ್ತಿದ್ದ ಮನೆ ಕಚೇರಿ ಮೇಲೆ ಸಿಸಿಬಿ ದಾಳಿ ನಡೆಸಿ ಪ್ರಕರಣಕ್ಕೆ ಸಂಬಂಧಿಸಿದಂತೆ ಬಗೆದಷ್ಟು ಸತ್ಯ ಹೊರ ಬೀಳುತ್ತಿದೆ.

ಈ ಕುರಿತು ಸಿಸಿಬಿಯ ಜಂಟಿ ಆಯುಕ್ತ ಸಂದೀಪ್ ಪಾಟೀಲ್ ಮಾಹಿತಿ ನೀಡಿದ್ದು, ನಗರದ ವಿ.ವಿ.ಪುರದಲ್ಲಿ ಅಕ್ರಮವಾಗಿ ತಂದೆ, ಮಗ ಮತ್ತು ಸಹೋದರ ಬಡ್ಡಿ ವ್ಯವಹಾರ ನಡೆಸುತ್ತಿದ್ದರು. 80 ವರ್ಷದ ಬಾಬುಲಾಲ್, ಮಗ ಚೇತನ್ ಮತ್ತು ಸಹೋದರ ಅನೇಕ ವರ್ಷಗಳಿಂದ ಬಡ್ಡಿ ವ್ಯವಹಾರ ನಡೆಸುತ್ತಿದ್ದರು ಎಂದು ತಿಳಿಸಿದ್ದಾರೆ.

ವಿವಿಪುರದಲ್ಲಿರುವ ಬಾಬುಲಾಲ್ ಮನೆ ಮತ್ತು ಕಚೇರಿಗಳ ಮೇಲೆ ದಾಳಿ ನಡೆದಿದೆ. ದಾಳಿ ವೇಳೆ ವಿವಿಧ ಬ್ಯಾಂಕ್ ಚಕ್ ಗಳು, ಆಸ್ತಿ ಪ್ರಮಾಣ ಪತ್ರ ಸೇರಿ ಮಹತ್ವದ ದಾಖಲೆ ಪತ್ತೆಯಾಗಿವೆ. ಅಕ್ರಮ ಬಡ್ಡಿ ವ್ಯವಹಾರ ಸಂಬಂಧ ಇನ್ಯಾರ್ಯಾರು ಭಾಗಿಯಾಗಿದ್ದಾರೆ, ಅಕ್ರಮ ವ್ಯವಹಾರದ ವ್ಯಾಪ್ತಿ ಇನ್ನೂ ಎಷ್ಟು ದೊಡ್ಡದಿದೆ ಎಂಬುದರ ಬಗ್ಗೆ ಸಮಗ್ರ ತನಿಖೆ ಮುಂದುವರೆದಿದೆ ಎಂದು ತಿಳಿಸಿದ್ದಾರೆ.

ಮೀಟರ್ ಬಡ್ಡಿ ಅವ್ಯವಹಾರ ಸಂಬಂಧ ಕಾಟನ್ ಪೇಟೆ ಠಾಣೆಯಲ್ಲಿ ದೂರು ದಾಖಲಾಗಿತ್ತು. ದೂರಿನನ್ವಯ ತನಿಖೆ ನಡೆಸಿದಾಗ ಅನೇಕ ಮಾಹಿತಿ ಬೆಳಕಿಗೆ ಬಂದಿದೆ ಎಂದು ಅವರು ವಿವರಿಸಿದ್ದಾರೆ.